Sekerheidswagte in KZN in spervuur(Argieffoto) Kommer heers oor die toename in aanvalle op sekerheids- en reaksiebeamptes in KwaZulu-Natal. Verskeie sulke aanvalle is die afgelope jaar in dié provinsie aangemeld en volgens Reaction Unit South Africa (Rusa) word die aanvalle net al hoe meer brutaal. Beamptes van verskeie private sekerheidsmaatskappye en ambulansdienste oor die hele KwaZulu-Natal het vanjaar al op voorvalle reageer waar sekerheids- en reaksiebeamptes aangeval is. Van die beamptes is vermoor, terwyl ander met ernstige beserings weggestap het. In een so ŉ voorval is ŉ reaksiebeampte van National Security Verulam van sy vuurwapen beroof terwyl hy in sy motor gesit het. Die rowers het op sy motor losgebrand terwyl hulle op die vlug geslaan het. In nóg ŉ voorval in Desember is ŉ veiligheidswag doodgeskiet en twee van sy kollegas gewond in ŉ verbyry-skietery in Umdloti. Volgens Prem Balram, woordvoerder van Rusa, word beamptes meestal in lokvalle gelei en vir hul wapens doodgeskiet. “In die meeste voorvalle was die beamptes in uniform geklee en het in gemerkte reaksievoertuie gery. Dit kon nie bevestig word of hulle aan diens was ten tyde van die aanval nie,” sê Balram. In ander voorvalle wat aangemeld is, is sekerheidsbeamptes met skerp voorwerpe gesteek en geen waardevolle items gebuit nie. Hierdie beamptes was óf op pad na die werk óf op pad huis toe. Die motief agter dié aanvalle is nie bekend nie. Balram waarsku reaksie- en sekerheidsbeamptes in die provinsie om te alle tye paraat te wees.